**Guideline for brug af udstyr: Indspændingsstøjle**

*Det anbefales grundlæggende at overveje om brug af indspændingstøjle er nødvendig. Ønsker man at bruge indspændingstøjle, bør det foregå i henhold til nedenstående guide-lines.*

**Hvad er en indspændingstøjle?**

En indspændingstøjle er et hjælpemiddel, som har til formål at bidrage til ekstra understøttelse af hestens ramme under træning. Indspændingstøjlen bør alene anvendes i forbindelse med longering og anvendes ikke ved ridning.

Indspændingstøjlerne påføres fra bid og hen til gjorden på siden af hesten. Indspændingstøjlen skal være til støtte for hesten og sikre, at hesten har en let og stabil kontakt, samt en rolig hovedholdning med næserykken på eller let foran lod.

Indspændingstøjlen bruges desuden ved voltigering – både i træning og under konkurrence. Formålet er også her, at indspændingstøjlen bidrager til understøttelse af hestens ramme og balance, og at hoved og hals holdes stabilt foran det lodrette punkt.

Det anbefales, at der anvendes indspændingstøjler, hvor en del af indspændingstøjlen er elastisk.

**Korrekt brug**

Indspændingstøjlen er et hjælpemiddel, der skal benyttes med forsigtighed og omtanke. Den skal altid benyttes i en ramme, der tillader hesten at tage næseryggen i eller foran lod.

Indspændingstøjlen, giver hesten en fornemmelse af en ramme, hvor der er nogle yderpunkter med begrænsninger, der hindrer hestens uønskede bevægelser, f.eks. hvis hesten slår fra/spænder op i nakken. Ved brug af en indspændingstøjle skal hesten forud være tryg og afspændt, så brugen udelukkende forstærker eller fremmer en ønsket adfærd og understøtter hestens balance.

Indspændingstøjle må kun benyttes i kortere perioder.

Kun erfarne ryttere og longeførere i voltigering med en veludviklet føling og forståelse for hestens balance og korrekt brug af overlinjen, må anvende indspændingstøjler.

En indspændingstøjle må kun bruges i korrekt form, og den må ikke medføre ubehag for hesten. Indspændingstøjlen skal kun være medvirkende til at give et let signal, som ikke giver hesten ubehag, og kun i en situation, hvor hesten bibeholder sin løsgjorthed og er tryg.

**Ukorrekt brug**

* Indspændingstøjlen må aldrig anvendes til at trække hestens hoved ned i en tvangsholding bag det lodrette punkt.
* Indspændingstøjlen bør ikke bruges i længere perioder.
* Indspændingstøjler bør kun bruges, når hesten er i bevægelse

Se i øvrigt **Guideline til træning af heste og** [**DRF’s relevante/individuelle disciplinreglementer**](https://rideforbund.dk/ridesport/sportsreglement)